钦定古今图书集成/明伦汇编/家范典/第094卷 > 春秋四传 > 《纪叔姬卒》
## 钦定古今图书集成/明伦汇编/家范典/第094卷 > 春秋四传 > 《纪叔姬卒》

《春秋》庄公二十有九年“冬十有二月，纪叔姬卒。”
胡《传》：纪已灭矣，其卒之何？见纪侯去国，终不能自立，
异于古公亶父之去，故特书叔姬卒，而不卒纪侯，以
明其不争而去则可，能使其民从而不释则微矣。

〈大全〉临川吴氏曰：“叔姬，娣也。鲁、纪之待叔姬，与叔姬之自待其身，皆与伯姬同，《春秋》备书之，此盖庄公以为姑，而为服大功之服也。与叔姬庄十二年归酅，此卒于酅也，纪灭而犹系之纪，盖国亡无有依托，虽寄寓于酅以待死，其为纪国夫人之娣，则如初也。”